ग्रामीण देर रात तक सड़कों पर डटे रहे; पुलिस पर पथराव, आंसू गैस के गोले छोड़े
Rajasthan Bharatpur Villagers Fought Over Ambedkar And Surajmal Statues. राजस्थान के भरतपुर में महाराजा सूरजमल और डॉ. भीमवराव अंबेडकर की प्रतिमा स्थापित पर विवाद बढ़ गया। बुधवार रात ग्रामीण सड़कों पर उतर आए
राजस्थान के भरतपुर में महाराजा सूरजमल और डॉ. भीमवराव अंबेडकर की प्रतिमा स्थापित पर विवाद बढ़ गया। बुधवार रात ग्रामीण सड़कों पर उतर आए। आगजनी की। पुलिस मौके पर पहुंची तो उस पर भी पथराव शुरू कर दिया।
मामला भरतपुर जिले के नदबई इलाके का है। रात करीब 8 बजे शुरू हुआ बवाल देर रात 2 बजे तक चलता रहा। लोगों को हटाने के लिए पुलिस को आंसू गैस के गोले दागने पड़े। आज सुबह भी माहौल तनावपूर्ण रहा।
इधर बिगड़ते हालत को देखते हुए भरतपुर कलेक्टर आलोक रंजन नदबई नगर पालिका की ओर से 14 अप्रैल को वाले मूर्ति स्थापना कार्यक्रम को फिलहाल रद्द कर दिया है।
कलेक्टर ने बताया कि अब किसी भी सर्किल पर अगले आदेश तक कोई भी प्रतिमा नहीं लगाई जा सकेगी।14 अप्रैल को नदबई नगर पालिका ने मूर्ति स्थापना की परमिशन मांगी थी। पुलिस प्रशासन और एसडीएम ने हालात की समीक्षा की थी। संभागीय आयुक्त की मौजूदगी में हुई मीटिंग में तय हुआ कि वर्तमान हालात में मूर्ति स्थापना की आज्ञा नहीं दी जा सकती।
बैलारा चौराहे पर नारियल फोड़ लगाई सूरजमल की तस्वीर
हालांकि जिस वक्त मीटिंग चल रही थी उसी वक्त नदबई के बैलारा के हनुमान मंदिर पर एक पंचायत की गई। पंचायत में मंत्री विश्वेन्द्र सिंह के बेटे कुंवर अनिरुद्ध सिंह शामिल हुए। पंचायत को संबोधित करने के बाद कुंवर अनिरुद्ध सिंह बैलारा चौराहे पर पहुंचे।
उन्होंने चौराहे पर प्रतिमा लगाए जाने वाली जगह (गुंबद) पर नारियल फोड़कर भूमि पूजन किया और लोगों को आश्वासन दिया कि यहां महाराजा सूरजमल की ही मूर्ति लगेगी। इसके बाद कुंवर अनिरुद्ध सिंह नदबई थाने के लिए काफिले के साथ कूच कर गए। वहां उन्होंने पुलिस से बुधवार रात को पकड़े गए युवकों को छोड़ने की अपील की।
अंबेडकर और सूरजमल की प्रतिमा लगाने को लेकर विवाद हुआ...
दरअसल, नगर पालिका नदबई इलाके में 3 जगह मूर्तियां लगा रही है। संभागीय आयुक्त सांवरमल वर्मा की अध्यक्षता में कमेटी ने तय किया कि, कुम्हेर चौराहे पर महाराजा सूरजमल, बैलारा चौराहे पर बाबा साहब भीमराव अंबेडकर और नगर चौराहे पर भगवान परशुराम की मूर्ति लगाई जाएगी। पर स्थानीय लोगों की मांग है कि नदबई का मुख्य चौराहा बैलारा है, ऐसे में महाराजा सूरजमल की प्रतिमा बैलारा चौराहे पर लगनी चाहिए। इसी मांग को लेकर लोगों ने धरना भी दिया।
पर्यटन मंत्री विश्वेन्द्र सिंह ने बयान दिया था कि आप जो चाहते हैं, वही होगा आप धरना खत्म कीजिए। इस बीच मंत्री ने एक प्रेस कॉन्फ्रेंस कर कहा कि बैलारा चौराहे पर बाबा साहब भीमराव अंबेडकर और डेहरा मोड चौराहे पर महाराजा सूरजमल की मूर्ति लगाई जाए। बस इसी को लेकर विरोध शुरू हो गया है।
मंत्री के बयान के बाद लोग नाराज, स‌ड़कों पर उतरे
मंत्री की प्रेस कॉन्फ्रेंस के बाद एक लेटर जारी किया गया। इसमें डेहरा मोड पर महाराजा सूरजमल और बैलारा चौराहे पर बाबा साहब भीमराव अंबेडकर की प्रतिमा लगाने की बात कही गई। जैसे ही यह लेटर और मंत्री का बयान गांव के लोगों तक पहुंचा तो नदबई में इसका विरोध शुरू हो गया।
लोग मांग करने लगे कि बैलारा चौराहे पर महाराजा सूरजमल की मूर्ति लगनी चाहिए। इसके बाद आसपास के गांव के लोग बैलारा चौराहे की तरफ बढ़ने लगे। प्रशासन को आशंका थी कि कहीं मूर्ति लगाने वाले गुम्बद को न तोड़ दिया जाए, इसलिए बैलारा चौराहे पर पुलिस तैनात कर दी।
पेट्रोल डाल लगाई आग
हालात को देखते हुए पूरे इलाके में पुलिस फोर्स तैनात की गई थी, लेकिन कल रात 8 बजे बाद से हालात बिगड़ने शुरू हो गए। विरोध कर रहे ग्रामीणों ने पहले जाम लगा दिया और पेट्रोल डाल सड़कों पर आगजनी शुरू कर दी। लोगों ने नदबई की ओर जाने वाले रास्तों को बंद कर दिया। पुलिस और मीडिया को भी बैलारा चौराहे की तरफ जाने से रोक दिया गया।
नदबई से पहले बूढ़ावरी गांव, नगला खटोटि गांव की मुख्य सड़कों पर भी आगजनी की गई। यहां भी जाम लगाने का प्रयास किया गया। पुलिस जिन-जिन रास्तों पर गश्त कर रही थी, लोग वहां पथराव करने लगे।
रात 12 बजे बाद हालात बेकाबू हो गए। अंधेरे का फायदा उठा ग्रामीण पुलिस पर पथराव करते रहे। रात करीब 1 बजे एसपी श्याम सिंह भी बैलारा चौराहे पर पहुंचे और हालात का जायजा लिया।
गांवों में नाम पूछकर एंट्री, मोबाइल तक नहीं निकालने दिया
नदबई से पहले रास्ता ब्लॉक कर ग्रामीण नाम और गांव का पता पूछकर लोगों को जाने दे रहे थे। जैसे ही आसपास के गांवों में पुलिस की गाड़ी दिखाई देती, लोग पथराव शुरू कर देते थे।
इस बीच रात के अंधेरे में कुछ लोग बैलारा चौराहे की तरफ भी बढ़ने लगे तो पुलिस ने उन्हें रोकने के लिए आंसू गैस के गोले दागे। प्रदर्शनकारियों ने लोगों को मोबाइल तक नहीं निकालने दिया ताकि कोई हंगामे-बवाल का वीडियो न बना सके।
ये खबर भी पढ़ें...
आबादी के बीच बने प्लास्टिक के 4 गोदामों में आग:छत पर रखीं टंकियां पिघल गईं, आसपास के मकानों को खाली कराया गया
अलवर में आबादी के बीच बने 4 प्लास्टिक गोदाम में आग लगने से हड़कंप मच गया। पहले एक गोदाम में आग लगी। देखते ही देखते पास के तीन अन्य गोदामों को भी आग ने चपेट में ले लिया। आसपास के रिहायशी इलाकों में भगदड़ मच गई। आसपास के घरों को खाली करवाया गया। जहां हादसा हुआ है, वहां 100 से ज्यादा घर हैं। छत पर रखीं टंकियां तक पिघल गईं। दीवारों में दरारें आई हैं।
भिवाड़ी के आंकेड़ा गांव में दोपहर डेढ़ बजे आग लगी। घटना के समय गोदाम के 10 से 15 मजदूर लंच पर गए हुए थे। ढाई घंटे बाद शाम करीब 4 बजे आग पर काबू पाया गया। (यहां पढ़ें पूरी खबर)